**Программаличи баянти.**

5-11 ибти классунас хасбарибси даргала литературала программа литература гьалабяхI башни ва гIямрулизир кадиркути дарсдешуни хIисаблизи касили, чеункъбарили балкьаахъурси саби . Илис хьулчили касибси саби 1994 ибил дуслизиб дурабухъунси программа.

Литературала дурсрачиб дурхIнас багьуди кайсахънила ва бяркъ бедлугнила масъултани хасси мер бурцули саби, литературали кумекбиру дурхIнази гIямрулизиб лайикьси мер бурцахънилизиб, писательла гъайла устадешличи диги алкIахънилизиб. Руркъути произведениебачибли дурхIназир адамтачи, мицIирагличи, тIабигIятличи, бузериличи ва бузерила адамтачи диги адилкьни

учительла дегIлара мягIничебти баркьудлумазибад ца саби.

5-11 ибти классунала даргала литературала программализи кадурхули сари гьарил классла дурхIнала гIямруличи лайикьти, илдани мягIна аргъести халкьла мухIлила пагьмула даргала ва Дагъиста писательтала произведениеби. Илдала кумекличил дурхIни тянишбирар адамтала гьар-урла ва ишхIелла гIямруличил, бурсибирар гIяхIси гIебисес, илизибад гIибрат кайсес. Нушала гIямруличи балхIебикибсиличи, хIярамсиличи, адамла хIял-тIабигIятличи лайикьли ахIенсиличи дурхIназиб гьими алкIахъу.

ДурхIнас бяркъ бедлугнила ва багьуди кайсахънила мурадуни пикрилизи касили, чедирти классуназиб литература руркъни кIел бутIаличи бутIибси саби :

1. 5-11 классуни. Литература бучIни .
2. 8-11 классуни. Литературала историяла курс .

5-7 классуназир руркъути произведениеби чула мягIна , тематика ва жураби хIясибли декIардарибти сари. Дусмала гьаб-гIергъидешла кьяйдуртира хIисабдарибти сари. БехIбихьудла классуназир касибти багьудлумачи хъарихъули, ишди классунази литератураличи диги имцIадикIахъу, дурхIни къалабали ва саркъахъили бучIнила устадеш гьаладяхI арку, произведениела камси анализ бирахъес, илис лайикьси кьимат бедлугахъес бурсибиру .

8-11 классуназир диалли произ-би гьаладихьибти сари литературала историяла тIалабуни хьулчили дуцили . Ишар машгьурти писательтала имцIали мягIничертигъунти, халатигъунти произведениеби дучIахъути сари.

Чедирти классунала дурхIнас литературала дурсри кадирхьнила мягIничерти тIалабуназибад ца саби литературала произведениебас ,чузиб ирзуси масъала хIясибли , заманаличи балбикахъили, лайикьси кьимат бедлугес , илдала тема ва бекI мягIна белгидирес бални .

Программали чебаахъни хIясибли, чедирти классуназиб руркъуси материал удирти классуназирб белчIунсиличил уржили бархбасунси саби, амма ил тикрарбикIуси ахIен . Чумал класслизир цабехI автортала произведениеби руркъули дирар, амма илди декIарти сари.

Халкьла мухIлила пагьмула произведениеби руркънила кьяйда ишгъуна саби: 5 класслизир – хабурти, буралаби, багьираби; 6класслизир – эпосла далуйти; 7 класслизир – лирикала далуйти. 10 класслизиб халкьла мухIлила пагьмуличила дурхIнани тIинтIси багьуди кайсу.

Литературала произведениеби руркъниличил дарх дурхIнази литературала теорияла шайчирти гьалар-гьаларти багьудлумира кайсахъути сари. ДурхIнала къалабали , саркъахъили, иргъули бучIнила устадеш гьаладяхI аркути сари. Произведениела анализ бирахъес , илис лайикьси кьимат бедлугахъес бучIанти бурсибирути саби.

Литературала дурсрачиб учительлис чараагарли гIягIнибиркур руркъуси произведениела чебкад илис кьимат лугуси хIянчи дурабуркIес . ИмцIаливан пикри бяхIчиаэс чебиркур дурхIнала гIямруличил уржили дархдасунти анцIбукьуначи. ДурхIнала бучIнила устадеш ва саркъибдеш ункъдикIахънила суал учительла гьар бархIила хIерудилиуб биэс гIягIниси саби. Кьимат кабалтухIелира , ил секIал хIисаблизи касес гIягIнибиркур.

Чедирти классунала дурхIнас литературала дурсри кадирхьнила мягIничерти тIалабуназибад ца саби литературала произведениебас , чузиб ирзуси масъала хIясибли, заманаличи балбикахъили , лайикьси кьимат бедлугни , тема ва бекI мягIна белгидирес бални .

Халкьла мухIлила пагьмула произведениеби дучIахъни декIар-декIарти кьяйдурти лерти сари. Масала, халкьла хабурти дучIахъухIели, илдала бухIнабуцличила учительли саркъахъили хабар буру, далуйти дучIахъухIели биалли, назмурти дучIахънила кьяйдурти дузахъути сари .

Лирикала биштIаси назму, сунела мягIна ва художестволаси хасдеш аргънилис кумеклидиахъес суалтира кадатурли, класслизиб арагIебли белчIи, кьиматла бируси саби .

Басня бучIухIели, гьалахили авторла пикри хIебирули, сунела художествола хасдеш хIясибли, саби дурхIнази илала белгити образуни пикридарахъес ва илала гIергъи чула пикри бурахъес , бекI мягIна гьаргбарахъес батни гIяхIси саби .

Эпосла назмула анализ барес вирар, дурхIнази илала бухIнабуц ва мягIна иргъни гьамадбиахъес багьандан , учительли кънтI-къантIси ихтилат дураберкIнила гьуйчил.

Лирикала ва эпосла далуйти, назмурти яра диштIати поэмаби, цадехIлизирад цадехI декIарти диъни багьандан, илди дучIнила тяхIярра декIар-декIарси бируси саби .

Драмала произведениеби класслизир дучIухIели , бутIакьянчибала хасият-тIабигIятличи ва илдала баркьудлумачи пикри бяхIчиаэс, илдала гъайла хасдешуни хIясибдирес чебиркур.

Даргала литературала программали тIалаббирули саби произведениеби дучIниличил дарх белкIла ва мухIлила хIянчурби дурадуркIнира, гьар класслис илдала кьадарра белгибарибси саби.

Руркъуси темалис чедаахъибти сягIятуни имцIали яра камли диалли, учительла пикри хIясибли , илди дарсдарес вирар.

5-11 ибти классуназиб программала бекIлибиубси бутIа даргала литератураличила саби . Дагъиста миллатунала литературара лерилра классуназиб гибси саби .Илала кьадар ишгъуна саби : 5-9 ибти классуназиб – авал бутIала ца бутIа, 10-11 ибти классуназиб-авал бутIала хIябал бутIа.

Программали гьарил темалис гIергъи чула чузи делчIахъес маслигIятдирути произведениебира чедаахъили сари.

5-11 ибти классуназир классла дурар делчIахъес маслигIятдарибти произведениебира лер. Илдани дурхIнала багьудлуми мурхьдикIахъу ва имцIадирахъу. Учительли библиотекала имканти ва сунела пикри хIисаблизи касили, программали чедаахъибти произведениеби имцIа-камдарес вирар. Илдигъунти дурсрачир дарган мезличил дурадулхъути журналти ва газетаби хIердирути сари.

Учительлис кумекли диахъес программали чебаъла ваяхI ва ТСО-личи белчIудила гIягIниахълуми, гIилмула ва методикала литература, бучIантала литературала шайчирти багьудлуми ва бурсидешуни кьиматладирнила нормаби чедаахъили сари.

**ПРОГРАММА. 5 кл.**

**(34 сягIят )**

Лерилра произведениеби делчIнилис – 25 сягIят.

Гъай гьаладяхI ардукнилис – 5 сягIят.

Классла дурар делчIунтачила ихтилатуни дурадеркIнилис – 4 сягIят.

**УркIиличир дяркъес:**

Буралаби.

Багьираби.

ХI.ЦIадаса. «Пилра имиалара». (бутIа)

С.Рабаданов. «Гапчи пушягI».

Гъ.-Б. БяхIяндов. «Дубурлантала гIядат».

Р.Рашидов. «Нушала шилизи бугIярдеш бакIиб».(бутIа)

С.ГIябдуллаев «ДуцIрум».

**5-ибил класслизир белкIла ва мухIлила хIянчурбала бекIлидиубти жураби.**

Тяништи худ-ая литературала , гIилмула, публицистикала текстани ахъли ва къалабали дучIес бални.

УркIиличир дяркъурти произ-би саркъахъили дурес бални.

Эпосла халаси ахIенси произ-ла яра илала белгити ва белгили ахIенти бутIни сипатдарес бални.

Руркъуси произведение хIясибли гъайла ва белкIла сочинение-ихтилат бални. Суайс тIинтIли жаваб лугес ва литературный геройличила хабар бурес бални.

Гъайли секIал сипатбирес бални. Багьираби , диштIати хабурти цаладирхъес бални.

**5 классла дурхIнала багьудлумачи бекIлидиубти тIалабуни.**

**БучIантани дагьес чебиркур:**

* руркъути произ-ла ва автортала уми ;
* произ-зирти баркьудлумачила, геройтала баркьудлумала бархбас;
* литературала произведениелизир монологличила, диалогличила, литературный геройличила, цугбурцниличила, олицетворениеличила ва эпитетличила багьудлумала бекIлидиубти лишанти ;
* литературала ва халкьла хабурти-ургарти декIардешуни;
* программали уркIиличир дагьахъес маслигIятдарибти текстани;

**БучIанти бурсибииэс чебиркур:**

* бяркъурси произведениелизир мягIничерти бутIни декIардирес;
* руркъуси произведениелизирти баркьудлуми-ургар замана ва сабабла бархбасуни кадилзахъес;
* руркъуси про-зир мешубуцуни,эпитетуни,олицетворениеби дургес ва илдала кьадри белгибирес;
* руркъуси произ-ла геройлис учительла хъарбаркь хIясибли кьимат бедлугес;
* тяништи худ-ый,гIилмула,публицистикала текстани ахъли,дархьли ва къалабали дучIес;
* уркIиличир дяркъурти художественное произведениеби саркъахъили дурес ;
* литературала произведениела геройличила гъайли яра белкIлизиб бурес;
* литературала произведениела, искусствола цархIил журала произведениебас, илдачила ва илдала геройтачила сунела пикрира аргъахъили, гъайла яра белкIла кьимат бедлугес.